
tial radon, lung can- Introduction. Radon is a chemical element of increased interest to the scientific community 

cer,  radon-tobacco  dueto'its implications in the etiology of bronchopulmonary cancer. Pollution of indoor air 

synergism. with radon causes serious effects on health, due to alpha radiation emitted following the 
process of disintegration into isotopes that together with dust particles, dust enters the 
alveolar level. 
Material and methods. This study was based on the analysis of bibliographic sources within 
the PubMed and Google Scholar platforms. The relevant articles for the study were chosen 
analogously to the research objectives, interest in publications attesting to the problem of 
residential radon, its implications in the etiology of lung cancer and the synergism between 
radon and tobacco. 
Results. Radon is attributed a significant role in indoor air pollution, has a share of about 
50% of total exposure to ionizing radiation and is the second leading cause of death from 
lung cancer internationally. The synergism between radon and tobacco causes an increased 
effect in triggering the processes of damage at the cellular level, by disturbing translation 
and transcription. In the Republic of Moldova, the problem is current; the level of residential 
radioactivity caused by radon exceeds European and national standards in about half of 
cases. 
Conclusions. It is imperative to continuously monitor radon concentrations in the country's 
homes, set benchmarks, update national rules and implement an effective strategy to reduce 
the negative effects of radon exposure. 


Cuvinte cheie: ra- Introducere. Radonul reprezintă un element chimic radioactiv, de interes sporit pentru 


donul rezidenţial, comunitatea științifică, din cauza implicaţiilor acestuia în etiologia cancerului 
cancer  bronhopul- bronhopulmonar. Poluarea aerului din interior cu radon provoacă efecte grave asupra stării 
monar, sinergism de sănătate, produse de radiaţiile alfa, emise în urma procesului de dezintegrare în izotopi, 
radon-tutun. care, împreuna cu particule de praf, pătrund în organism la nivel alveolar. 


Material și metode. Studiul dat este bazat pe analiza surselor bibliografice din cadrul 
platformelor PubMed și Google Scholar. Articolele relevante pentru tema studiului au fost 
selectate în funcţie de obiectivelor cercetării, interes prezentând publicaţiile ce atestă 
problema radonului rezidențial, implicaţiile acestuia în etiologia cancerului pulmonar și a 
relaţiei de sinergism dintre radon și tutun. 

Rezultate. Radonului i se atribuie un rol semnificativ în poluarea aerului de interior, deţine 
o pondere de circa 50% din expunerea totală la radiaţii ionizante și la nivel internaţional 
prezintă a doua cauză de deces prin cancer pulmonar. Sinergismul dintre radon și tutun 
determină un efect sporit în declanșarea proceselor de afectare la nivel celular, prin 
dereglarea translaţiei şi a transcripţiei. În Republica Moldova problema este actuală, nivelul 
radioactivităţii rezidenţiale, cauzat de radon, depășește atât normele europene, cât și pe 
cele naționale în circa jumătate dintre cazuri. 

Concluzii. Este imperios a asigura monitorizarea continuă a concentrațiilor de radon în 
locuințe, stabilirea valorilor de referinţă, actualizarea normelor naţionale și implementarea 
unei strategii eficiente de reducere a efectelor negative, datorate expunerii la radon. 

INTRODUCERE 


Atribuirea problemelor sănătăţii un rol de 
prioritate în cadrul obiectivelor internaționale 
permite cristalizarea unor tendințe ambiţioase de 
susținere a iniţiativelor ce vizează păstrarea 
bunăstării populaţiei și promovarea conceptului 
de sănătate sub toate aspectele. Un element 
decisiv în prioritizarea intervențiilor de sănătate 
îl constituie cunoașterea riscurilor și comuni- 
carea intersectorială a acestora, în scopul 
atingerii unui nivel maxim de eficiență a activităţii 
sistemelor medicale. Evaluarea comunitară a 
riscurilor privind determinantele stresogene 
chimice și non-chimice, reprezintă elemente de 
bază în cadrul elaborării politicilor de sănătate. 
Gradul de influenţă a unei determinante față de 
alta sau efectele cumulative potenţate reciproc 
necesită a fi luate în calcul la elaborarea 
modelelor factorilor de risc din cadrul unei 
comunități. O provocare importantă în cadrul 
elaborării modelelor de expunere comunitară a 
factorilor de risc o reprezintă evaluarea 
cumulativă a acestora, fapt care implică 
necesitatea modelării simultane a expunerii la 
acești factori de stres chimici și non-chimici, în 
condițiile existenţei altor elemente predictorii și a 
extinderii demografice și epidemiologice diferit la 
nivel global (1). 


Aprecierea stării generale de sănătate a 
populaţiei permite abordarea integrală a tuturor 
caracteristicilor ce o determina, evaluării fiind 
supuse atât calitatea serviciilor medicale, 
organizarea sistemului medical, gradul de 
dezvoltare a țării cât și nivelul cunoștințelor 
indivizilor privind propria stare de bine fizic, 
social, mintal și riscurile din mediul înconjurător 
ce o pot afecta. Nivelul de conștientizare a 
populaţiei referitor la determinanțţii stării de 
sănătate reprezintă o latura extrem de 
importantă, cu un potențial semnificativ de 
influență asupra indicatorilor morbidităţii și 
mortalităţii. Pentru sensibilizarea populaţiei 
referitor la anumite aspecte ale profilaxiei, 
educaţiei pentru sănătate este necesară o 
argumentare integrată şi prezentarea clară a 
riscurilor și beneficiilor pe care le poarta fiecare 
determinantă. Astfel este indispensabilă 
necesitatea realizării unor studii și cercetări în 
scopul definirii exacte a tuturor momentelor 
importante și a aspectelor legate de factorii de 
risc și efectele directe sau indirecte asupra 


organismului uman. Un element esenţial, cu 
repercusiuni majore asupra stării de sănătate îl 
constituie nivelul fondului radiologic natural, 
estimarea riscului de expunere a populaţiei la 
sursele de radiaţii naturale, care capătă 
actualitate în contextul unei dezvoltări a 
tehnologiilor nucleare și a extinderii fondului 
artificial de radiaţii. Pentru o abordare amplă a 
riscului asociat expunerii la surse de radiații este 
indispensabilă monitorizarea dozelor survenite 
din expunerea la radiația cosmică, la substanțele 
prezente în apa consumată, în materialele de 
construcție utilizate și expunerea la radonul din 
interiorul locuinţelor, contribuţia acestora capătă 
valoare în special pentru anumite categorii de 
muncitori, prezentând riscuri nu doar pentru 
populaţia generală, dar și în cadrul mediului 
ocupațional (2). Deşi omul este supus periodic 
unor expuneri la doze semnificative de radiaţii 
artificiale, precum radiaţiile folosite în medicină 
cu scop de diagnostic (radioscopii, radiografii) 
sau tratament, radiaţiile naturale au un rol aparte, 
deoarece acțiunea lor asupra organismului este 
permanentă. Specia umană a fost supusă 
expunerii radiațiilor naturale de la începuturi, 
nivelul lor, cel mai probabil, nu devia semnificativ 
față de cel actual, iar radionuclizii naturali erau 
prezenți în scoarța Pământului de la formarea sa. 
Unele elemente ce se caracterizează printr-o 
durată de viață scurtă au dispărut, iar altele au 
format sedimente contribuind în continuare la 
emiterea de radiaţii și generarea fondului 
radioactiv (3). Se estimează că circa 82% din 
totalul radiaţiilor absorbite de om sunt de origine 
naturală - cosmică, terestră și radiaţii de emisie 
(4). Noţiunea de radioactivitate naturală 
presupune proprietatea de dezintegrare nucleică 
a atomilor unor elemente, cu emiterea spontană 
de radiaţii ionizante, precum alfa, beta, gamma, 
generând astfel elemente noi, ce formează familii 
radioactive. Radioactivitatea semnifică, în același 
timp, și depistarea acestor elemente în toate 
componentele mediului ambiant: apă, sol și aer, 
dar și în diverse substanțe și materiale (5). 
Conform literaturii de specialitate, în natură se 
cunosc circa 340 de radionuclizi, însă nu toți 
posedă proprietăți radioactive, doar circa 70 
dintre aceștia care apar în mod natural, fiind 
izotopi ai elementelor grele (3). Acești 
radionuclizi pot fi clasificați, în funcţie de origine, 
în radionuclizi primordiali, a căror timp de 
înjumătățire este estimativ mai mare decât timpul 

scurs de la formarea Pământului radionuclizii 
cosmogeni, ce se formează în urma interacțiunii 
radiaţiei cosmice cu anumiţi atomi ţintă în 
atmosferă sau la nivelul scoarței terestre și 
radionuclizi derivați din activitatea umană prin 
intermediul unor procese de exploatare 
generându-se materiale TENORM  (technolo- 
gically enhanced naturally occurring radioactive 
materials) (4, 6, 7). În condiţiile unei influenţe 
continue asupra organismului apare necesitatea 
instituirii unui sistem permanent de monitorizare 
şi de supraveghere a nivelului de fond al radio- 
activităţii. Fenomenul de radioactivitate 
contribuie la poluarea mediului extern și intern, 
corespun-zător dozelor de expunere, timpului și 
asocierii altor factori negativi, apar efectele 
imediate sau tardive. Scopul acestui studiu constă 
în estimarea riscului pentru sănătate, asociat 
expunerii populaţiei la concentraţii sporite ale 
radonului și identificarea influenţei asupra stării 
de sănătate a factorului radiostresogen. 


MATERIAL ȘI METODE 


Prezenta cercetare are drept obiectiv studiul 
cercetărilor expuse în sursele bibliografice 
privind influența radonului rezidențial asupra 
stării de sănătate a populaţiei și stabilirea interac- 
țiunii dintre consumul de tutun și expunerea 
organismului uman la concentraţii crescute ale 
gazului radon. Pentru realizarea obiectivelor au 
fost selectate publicaţiile din cadrul platformelor 
PubMed și Google Scholar în limba engleză și 
română. Au fost analizate studiile efectuate în 
perioada anilor 2010-2020, și au fost selectate 
publicaţiile relevante care prezentau consecințele 
pe termen lung ale expunerii la radiațiile 
ionizante cauzate de radon. Cuvintele-cheie după 
care au fost realizate căutările publicaţiilor sunt: 
radon and lung cancer, radon and smoking, the 
effects of radon expositions. 


REZULTATE 


Poluarea aerului din interiorul locuinţelor cu 
elemente radioactive reprezintă în continuare 
una dintre preocupările majore ale Agenţiei 
Internaţionale pentru Energie Atomica (AIEA). 
Deși radioactivitatea naturală și fenomenul de 
radioactivitate a fost descoperit datorită unui 
minereu radioactiv, Uraniu, în 1896 de către 
Henri Becquerel, această descoperire nu a fost 
abordată sub aspectul unui subiect cu impact 
socio-medical până în momentul când a apărut 


problema poluării cu substanțe radioactive 
artificiale, survenite în urma proceselor nucleare 
şi a producerii de energie. Progresul tehnologic, 
evoluţia și schimbările survenite în societate în 
ultimele secole conferă un sens particular 
fondului radioactiv natural în contextul analizei 
expoziţiei totale a populaţiei și definirii riscului 
asociat acestei expuneri (2). Efectele expunerii 
populaţiei la surse de radiații pot fi caracterizate 
sub mai multe aspecte. Iniţial, expunerea 
organismului la radiaţii provoacă ionizarea 
țesuturilor prin transferul de energie, efect 
datorat particulelor încărcate, ulterior se 
declanșează o serie de procese fizico-chimice, 
soldate mai târziu cu apariţia efectelor biologice. 
Consecințele se pot manifesta în timp, fie imediat 
sau tardiv, determinând afectarea la nivel 
molecular prin deteriorarea acizilor nucleici ARN 
şi ADN, dereglând procesele de transcripție și de 
translație, degradarea proteinelor, afectarea 
nucleelor și a aparatului mitotic celular, a 
cromozomilor și a altor componente celulare, 
prin declanșarea lizei la nivel de citoplasmă și 
formarea radicalilor liberi, provocând apariția 
unor mutații la nivel de gene sau fiind factor de 
risc în apariţia maladiilor oncologice (8, 9, 10). 
Tot mai multe studii la ora actuală tind sa 
demonstreze riscurile și consecinţele legate de 
expunerea organismului la radiaţii ionizante 
naturale, care, în mod cert, este continuă, iar 
asocierea altor factori  stresogeni induce 
activitatea radiațiilor, sporind șansele apariției și 
dezvoltării unor maladii oncologice. 


Deoarece radioactivitatea naturala reprezintă un 
proces comun pentru toate statele lumii, 
problema protecţiei populaţiei de iradiere capătă 
dimensiuni continentale. Nivelul radioactivităţii 
este diferit atât pe plan naţional, cât și 
internaţional, variațiile fiind în strânsă corelaţie 
cu o serie de factori. Diferenţele dintre distribuţia 
fondului natural sunt determinate de tipul de roci 
din care este compus solul fiecărei regiuni. 
Solurile ce sunt compuse din roci de granit, 
precum este în sud-vestul Marii Britanii 
determină un fond de radiaţii mai intens, în 
comparație cu celelalte zone ale țării al căror sol 
conține în mare parte roci de calcar (11). Fiind 
distribuite neomogen în toate straturile scoarţei 
şi fiind prezente în diverse tipuri de soluri, 
elementele radioactive, precum și izotopii 
acestora, prezintă un pericol subestimat pentru 

starea de sănătate, fiind direct sau indirect 
implicate în diminuarea stării de sănătate a 
populaţiei și generarea patologiilor oncologice. 
Aportul considerabil în crearea fondului natural 
terestru de radiații îi aparține radonului, 222Rn, se 
estimează că circa 50% din iradierea totală de 
origine naturală este cauzată de radon, iar 82% 
din totalul radiaţiilor absorbite de om sunt de 
origine cosmică, terestră sau sunt radiații de 
emisie (6). Fiind un gaz nobil, nu reacționează 
chimic cu alte substanțe, incolor, lipsit de miros 
acesta difuzează din sol datorită dimensiunilor 
relativ mici ale atomului în interiorul locuințelor, 
producând diferite concentraţii, astfel populaţia 
fiind expusă iradierii de tip alfa. Radonul este cel 
mai greu gaz din natură, având densitatea de 9,73 
kg/ms8, perioada de înjumătățire de 3,82 zile, se 
dizolvă ușor în solvenţii organici și în apă, face 
parte din seria Uraniului, fiind produs în toate 
cele trei serii de dezintegrare (12). În prezent 
populaţia este expusă riscului îmbolnăvirii, din 
cauza creșterii nivelului de poluare a aerului 
atmosferic cu pulberi în suspensie, dioxid de sulf, 
aldehida formică, etc., iar a celui de interior - cu 
gazul radon. 


Studiile epidemiologice confirmă că expunerea la 
radon cauzează afecțiuni ale sistemului respirator 
şi declanșarea cancerului bronhopulmonar. Cota- 
parte a  cancerelor bronhopulmonare (din 
numărul total), cauzate de radon constituie 3- 
14%, fiind în strânsă legătură cu nivelul de 
concentrație medie a radonului pe ţară. Conform 
UNSCEAR, radonului i se atribuie circa 70% din 
doza efectivă totală de expunere a populaţiei la 
surse de radiaţie ionizante naturale şi 50% din 
expunerea totală la radiaţii ionizante (13). 


Gradul de nocivitate a gazului, precum și influența 
acestuia asupra țesuturilor, este diferită, iar în 
funcție de doza de expunere radonul poate 
manifesta calități de la negative până la curative. 
Utilizarea radonului în scop de tratament este 
datorată acţiunii sale multiple asupra aparatului 
reproductiv, fiind eficient în tratamentul 
impotenței și al infertilitățţii, la nivelul sistemului 
endocrin acesta determină hipofuncţia glandei 
tiroide, posedă un important efect diuretic 
contribuind la eliminarea acidului uric, este 
eficient în tratamentul unor patologii ale pielii, 
ameliorând circulaţia periferică, determină 
atenuarea simptomelor reumatice și are un efect 
pozitiv asupra sistemului nervos vegetativ, 


reglând tensiunea arterială. În pofida efectelor 
terapeutice multiple relevate de către 
comunitatea științifică medicală, contactul dintre 
organismul uman și acest gaz prezintă o serie de 
riscuri, care clasifică radonul drept primă cauză 
de cancer bronhopulmonar la nefumători și a 
doua cauză pentru fumători, prima fiind 
consumul de tutun (1, 12, 14, 15). Radonul 
reprezintă un element important în evaluare 
metodelor de studiu cu privire la analiza 
factorilor de risc chimici și  non-chimici, 
aprecierea riscului cumulativ și elaborarea 
modelelor de influență a factorilor stresogeni. 
Nivelurile individuale de risc, asociate radonului, 
sunt diferite, datorită multitudinii de factori 
determinanțţi. Asocierea expunerii la concentraţii 
mari de radon cu consumul de tutun atât la 
actualii fumători, cât și la ex-fumători sau 
nefumători creşte riscul de apariție a cancerului 
bronhopulmonar pe unitate de expunere la radon, 
astfel pentru caracterizarea distribuţiei tumorilor 
bronhopulmonare, asociate acestui gaz, este 
necesară luarea în considerare a unor modele 
extinse de emergenţă a altor elemente (1, 15). 
Numeroase studii internaționale relatează despre 
riscurile comune asociate radonului și tutunului, 
raportând despre necesitatea monitorizării și 
realizării unor eforturi comune de diminuare a 
influenței negative, produse de acești doi factori. 
De-a lungul anilor au fost comunicate o serie de 
rezultate privind repercusiunile asupra stării de 
sănătate, produse de radon și o gamă vastă de 
estimări potențiale ale riscului atribuit acestuia, 
cu certitudine acest gaz ubicuitar rămâne a fi 
declarat unul dintre cele mai răspândite pericole 
de mediu (1). Studiile efectuate pe animalele de 
laborator demonstrează și susțin ipoteza potrivit 
căreia emiterea radiaţiilor alfa de către 
radionuclizi determină o frecvență sporită a 
cancerului pulmonar în rândul animalelor 
expuse. Același model experimental nu poate 
reda cu precizie debutul și evoluţia proceselor 
tumorale la organismul uman, deoarece o serie de 
factori influențează asupra etiologiei tumorale, 
dintre cele mai importante fiind stilul de viaţă și 
consumul de tutun. Expunerea la radiaţii, în 
absența tutunului, provoacă efecte ce pot fi 
remediate de către factorii protectivi ai 
organismului, dacă vorbim de doze mici, însă se 
atestă o interacțiune multiplicativă dintre 
consumul de țigarete și concentrațiile sporite de 
radon (14). La momentul de față nu există dovezi 

care ar confirma implicarea radon ului în etiologia 
altor tipuri de tumori, însă sunt studii care 
demonstrează implicaţiile expunerii la concen- 
trații sporite ale radonului rezidenţial, în 
declanșarea cancerului bronhopulmonar. Deși 
relevă o legătură slab pozitivă datorită impedi- 
mentelor montării unor astfel de studii, asocierea 
dintre expunerile la radonul din interior și 
incidența cancerului bronhopulmonar nu poate fi 
neglijată (16). Analizele combinate ale unor studii 
din America de Nord și din Europa completează 
ipotezele expuse anterior privind riscul asociat 
radonului rezidenţial, susținând modelul liniar 
fără prag, expus de către Comitetul BEIR VI și de 
către alte organizații (17). Asocierea dintre 
radiațiile ionizante și tumori poate fi atestată în 
diverse studii unde se menţionează o incidență 
crescută a cancerului printre populaţia din zonele 
de risc. Radonul este un gaz omniprezent, fapt 
pentru care poluarea aerului de interior cu acest 
caz nu poate fi evitată, dar poate fi prevenită prin 
aplicarea tehnologiilor speciale ce împiedică 
pătrunderea acestuia în interior sau asigură un 
nivel optim al ventilării mecanice, determinând 
un microclimat adecvat. Pătrunderea radonului în 
interiorul încăperilor este influențată de tempe- 
ratură, umiditate, gradienţii de presiune, vânt, 
încălzirea și ventilația încăperilor, de aceea 
termenul de expunere la radon trebuie tratat 
individual de către fiecare persoană și trebuie 
conștientizat la nivel de risc și consecinţe. 
Calitatea precară a aerului de interior prin gradul 
înalt de poluare cu radon poate determina efecte 
negative majore asupra stării de sănătate, acestea 
fiind potenţate de asocierea altor factori nocivi. 
Conform celor expuse, radonului i se atribuie 
termenul de carcinogen bronhopulmonar uman, în 
baza studiilor de mutageneză experimentală pe 
culturi celulare și animale de laborator, 
rezultatele exprimând dovezi clare privind rolul 
acestuia în apariția proceselor tumorale (1, 14, 
15, 18, 19, 20). 


În Republica Moldova, problema radonului rămâ- 
ne a fi în continuare actuală și importantă în 
contextul dinamicii incidenței maladiilor oncolo- 
gice, în special a cancerului bronhopulmonar, 
fiind astfel afectate sectoarele economiei națio- 
nale și ale sistemul medical al țării. O o importanță 
majoră o prezintă cunoașterea dozelor de 
expunere a populaţiei în scopul comunicării 
riscului asociat radonului, prioritizării strategi- 
ilor de sănătate publică și implementarea cât mai 
urgentă a programelor de monitorizare și de 


diminuare a efectelor negative. Numeroase studii, 
efectuate pe teritoriul țării, comunică despre 
concentrația mare a radonului depistată în 
locuinţe. În baza Studiului estimării Riscului de 
Expunere a populaţiei Republicii Moldova la 
sursele naturale de radiaţii ionizante, a fost 
realizată o evaluare complexă a riscului asociat 
iradierii de la toate sursele naturale de radiaţii 
ionizante în urma estimării nivelului de iradiere a 
populaţiei. La finalizarea acestuia a fost argumen- 
tată necesitatea elaborării atât a unui nou act 
normativ național de protecție radiologică a 
expunerii populaţiei la sursele naturale, cât și a 
recomandărilor practice ce se impun. Au fost 
obţinute date noi privind concentraţia radonului 
în factorii de mediu: apă, aer și sol (21). Moni- 
toringul concentrațţiilor de radon în aerul din 
locuințele de pe teritoriul Republicii Moldova în 
perioada 2018-2020, realizat de către ANSP cu 
suportul AIEA, prin măsurări pasive de lungă 
durată (3 luni), a demonstrat că în 51% dintre 
locuințele investigate valorile au depășit nivelul 
de 150 Bq/m3, din care 25% sunt între 150 și 300 
Bq/m3, iar 26% depăşesc nivelul de 300 Bq/m3. 
Astfel, conform rezulta-telor studiului, efectuat pe 
întreg teritoriul țării, publicat în anul 2019, în 
interiorul locuinţelor s-au înregistrat concentrații 
ale radonului ce depășeau normele naționale 
(150 Bq/m3), în circa 25% de cazuri, în alte 26% - 
depășeau normele europene (300 Bq/m3). 
Concentrația medie a radonului în locuinţe pe 
țară a depășit 200 Bq/ms, iar în unele locuințe 
peste 1000 Bq/m: (22). Din cele expuse rezultă că 
până la momentul actual cercetările asupra 
radonului în aerul din locuințele Republicii 
Moldova au fost efectuate doar la nivel de 
screening, utilizând echipament și detectori activi 
(de scurtă durată, 3-4 ore) de măsurare a 
concentrației de radon (radonometrul RTM 1800, 
producător compania SARAD) (21). Studiile 
internaţionale subliniază faptul că pentru 
expunerea la radon cu o concentrație de 200 
Bq/ms, riscul estimat este de 2,98-6,55% pentru 
bărbaţii care fumează continuu și 0,19-0,42% 
pentru bărbaţii care nu fumează niciodată, în 
condiţiile unei relații multiplicative pentru efectul 
comun al radonului și fumatului (15). 
Conducându-ne de cele puse anterior, privind 
concentrația medie a radonului pe ţară și 
analizând ponderea semnificativă a fumătorilor, 
relevăm necesitatea monitorizării continue a 
variațiilor radonului și a calculării riscului 
estimativ. Riscul asupra sănătăţii, cauzat de 

expunerea la radonul din aerul din locuințe este 
studiat insuficient. Astfel, nu se cunosc dozele de 
expunere a populației ţării doar la radon, 
deoarece calcularea riscului a fost efectuată 
pentru celelalte surse naturale și medicale. Este 
imperios necesar efectuarea unor studii 
epidemiologice de de identificare a relației radon 
x tutun * declanșarea cancerului pulmonar în 
Republica Moldova. Până la acest moment nu este 
elaborată strategia de comunicare a riscului 
expunerii la radon conform directivei europene. 


De o importanță deosebită în examinarea 
problemei poluării interioare cu radon sunt o 
serie de factori asociaţi, începând de la tipul 
solului, amplasarea zonei locative, numărul de 
nivele ale locuinței și până la materialele de 
construcţie utilizate. Sursele principale de radon 
din locuinţe sunt în ordinea importanţei: exalarea 
radonului din sol, emanarea din materialele de 
construcție, componente ale locuinţei, apa 
folosită pentru spălat/gătit, precum și gazul 
utilizat în bucătării sau în sobe pentru încălzit. În 
multe țări dezvoltate în prezent există valori 
recomandate, unele chiar și de intervenţie, pentru 
a căror depășire sunt necesare acțiuni 
suplimentare de reducere a nivelului de radon în 
locuinţe. Se estimează că nivelul de concentrație a 
radonului descrește de la parter până la etajele 
superioare, iar de cele mai dese ori acest decalaj 
al concentraţiei este de ordinul centimetrilor, 
dacă vorbim de radonul emanat prin temeliile 
construcţiilor. Deşi concentrația radonului se află 
în strânsă legătură cu nivelul ridicat de 
concentraţie a uraniului în sol, prezenţa acestuia 
sub forma unor urme în toate tipurile de sol 
determină o extindere globală a problemei 
expunerii populaţiei la radonul rezidenţial. La 
problema difuziei radonului din sol prin temeliile 
caselor de locuit se asociază cea a exalării 
radonului din materialele de construcție, astfel 
cauzându-se o poluare intensă a aerului de 
interior. Procesul de eliminare este dependent de 
doi factori, prezența radiului în structura 
materialelor, coeficientul de emanațţie al acestuia, 
iar al doilea este tipul și microstructura 
elementelor de construcție de care depinde 
eliberarea radonului, fenomen condiţionat de 
umiditate (23). Cel mai crescut conţinut de radiu, 
respectiv radon, este atestat la cărămidă, urmată 
de beton, gresie, faianță, iar cele mai mici cantități 
sunt determinate la lemn. Utilizarea neadecvată a 
materialelor de construcţie, funcționarea ineficie- 
ntă a sistemelor de ventilație, microclimatul 


nefavorabil, închiderea etanș a geamurilor 
contribuie la crearea condiţiilor nesatisfăcătoare 
privind acţiunea radonului și la expunerea la doze 
mari de radiații. Astfel, elaborarea unor norme în 
constru vizând reducerea impactului acestui gaz 
la etapa proiectării, construcţiei și dării în 
exploatare este indispensabilă.  Nivelurile 
concentrației radonului în aerul locuințelor 
variază în funcție de anotimp și de mediul de trai, 
fiind atestată o concentraţie ridicată în mediul 
rural, cauzată de particularritățile de construcţie 
şi un nivel de concentraţie, practic neglijabil în 
blocurile de locuit din mediul urban. Descendenții 
seriei de dezintegrare a radonului (214Po, 218Po, 
214Pb, 214Bi) se fac responsabili de efectele 
principale în declanșarea cancerului pulmonar 
prin modificările produse la nivel de ADN, din 
cauza particulelor alfa ce pătrund în arborele 
pulmonar împreuna cu aerosolii sau cu praful. 
Problema expunerii la radon nu se referă doar la 
casele de locuit, dar și la locurile de muncă. 
Studiile arată că circa 90% din timp oamenii îl 
petrec în interior (locuinţă, birou, școală sau alte 
încăperi), calitatea aerului are o influență majoră 
asupra stării de bine a organismului, iar prezența 
radonului determină nemijlocit gradul de poluare 
a aerului din spațiul unde ne aflăm. Datorită 
capacităților de difuzie sau prin transportarea 
cauzată de diferenţele de presiune, radonul 
pătrunde și se acumulează în aerul din interiorul 
locuințelor, iar concentraţia sa poate atinge valori 
critice pentru sănătatea populației. Acest gaz 
omniprezent se face responsabil de efectele 
asupra aparatului mitotic, componentele celulare 
și nucleare fiind astfel implicate în etiologia 
maladiilor oncologice (24). 


În majoritatea ţărilor este constituit un sistem 
stabil, bazat pe directive și strategii implementate 
în scopul prevenirii, diminuării și conștientizării 
riscului asociat expunerii la radon. Republica 
Moldova se află la o primă etapă de comunicare și 
abordare a problemei, ca scop principal fiind 
aprobarea unei strategii naționale, cu implicare 
multisectorială. Țara noastră doar începe să facă 
primii pași pentru dezvoltarea și implementarea 
unui program naţional de reducere a pericolului 
de radon. Actualmente este elaborat Planul 
Naţional de acțiuni în controlul expunerii la 
radon, care urmează a fi aprobat de autorități. 


Contribuţia acestui gaz la expunerea internă și 
externă, datorată producerii unei familii întregi 
de izotopi radioactivi şi asocierea proprietăților 

fizico-chimice ale radonului prin faptul că poate 
migra în componentele țesuturilor având tropism 
marcat față de pulmoni, determină efecte grave 
asupra organismului uman (25). Peste 1,3 
milioane de oameni anual sunt victimele 
cancerului pulmonar, dintre aceștia circa 16% 
decedează ca urmare a expunerii la radon (22). 
Comunitateaștiinţifică internaţională, de comun 
acord cu Organizația Mondială a Sănătății, 
atribuie radonului un rol major în etiologia 
maladiilor oncologice, fiind considerat a doua 
cauză în declanșarea cancerului  bronho- 
pulmonar, după consumul de tutun. În Republica 
Moldova problema radonului devine și mai 
stringentă în condiţiile unei ponderi semnifica- 
tive a populaţiei fumătoare. Conform statisticilor 
expuse de către Organizația Mondială a Sănătăţii, 
anual tutunul se face responsabil direct sau 
indirect de moartea a circa 6 milioane de 
persoane la nivel mondial, iar până în 2030 
această cifră poate atinge 8 milioane în lipsa unor 
strategii concrete de diminuare a efectelor 
asociate. În Republica Moldova rata mortalității 
cauzate de consumul de tutun ajunge la 613 
decese la 100 mii populaţie, potrivit OMS, această 
cifră fiind de aproape două ori mai mare decât cea 
din Regiunea Europeană (26). Potrivit datelor 
publicate de către Biroul Naţional de Statistică al 
Republicii Moldova, în anul 2017, în urma analizei 
ponderii persoanelor fumătoare pe grupe de 
vârstă, sex, mediul de trai, se constată că circa 20 
la sută dintre fumători sunt tineri cu vârsta 
cuprinsă între 25 și 34 ani, peste jumătate dintre 
fumători au început această practică în adoles- 
cență și cea mai gravă constatare este că circa 
17,8% dintre persoanele care suferă de o boala 
cronică respiratorie sunt fumători zilnici, iar 
3,6% fumează ocazional. Nu întâmplător se aduc 
aceste date, deoarece radonul modificând proce- 
sele de translație și de transcripție la nivel celular, 
se soldează cu urmări potenţate de acțiunea 
tutunului la nivelul aparatului respirator, în 
special la persoanele al căror statut de sănătate 
este compromis de prezența unei patologii croni- 
ce. Nicotina împiedică procesele de apoptoză 
celulară, prin creșterea activității acetilcolinei, 
astfel, celulele expuse unor doze semnificative ale 
radiațiilor de tip alfa, și care au acumulat anumite 
mutații nu se autodistrug, dar pot evolua în 
procese tumorale. Unele studii, efectuate în 
scopul evidenţierii riscurilor legate de inhalarea 


unor componente din mediul înconjurător în 
declanșarea de boli cronice inflamatorii la nivel 
alveolar, au relevat că acestea pot spori și riscul 
apariţiei cancerului bronhopulmonar. Utilizându- 
se modelul inhalării gazelor de eșapament la 
concentraţii crescute s-a observat ca rezultă o 
supraîncărcare a plămânilor cu particule, ceea ce 
determină un risc crescut de dezvoltare a 
proceselor tumorale respiratorii. Studiul a 
demonstrat că inhalarea altor produse decât cele 
chimice cancerigene pot produce același răspuns 
inflamator, respectiv orice leziune la nivel 
pulmonar are capacitatea de provocare a unei boli 
cronice inflamatorii. Așadar se creează un mediu 
favorabil dezvoltării cancerului bronhopulmonar, 
acesta fiind responsabil și de acțiunea sinergică 
dintre fumul de ţigară și radon (1, 6, 19, 27). 
Sinergismul dintre acești doi factori cu tendință 
cumulativă, determină o afectare masivă a 
țesutului alveolar, proces ce decurge în timp și are 
impact asupra structurii morbidității și a 
mortalității. Asocierea iradierii tip alfa, cauzată de 
radon, determină un sinergism al acestor doi 
factori ce condiționează tendințele actuale ale 
morbidității și ale mortalităţii la nivel mondial. 
Problema tutunului se caracterizează în același 
mod, precum cea a radonului; particularitățile 
demografice, indica-torii socio-economici, factorii 
contextuali precum legislația locală și interna- 
țională determină gradul de consum al tutunului 
la nivel mondial. Repartizarea incidenţei cance- 
rului bronhopulmo-nar atât la nivel regional, cât 
şi la cel continental fiind astfel influențată de 
variabilitatea fumatului și dispersia concentra- 
țiilor radonului în locuințe. O importanță 
deosebită în abordarea problemei tutunului o 
reprezintă expunerea nefumătorilor la fumul de 
țigară și efectele asupra stării generale de 
sănătate. Foștii fumători prezintă interes ca 
obiect de studiu, deoarece, conform analizelor 
efectuate la nivel internaţional, riscul legat de 
apariţia cancerului pulmonar asociat radonului 
este de circa 5-7 ori mai mare decât la nefumători. 
Interacțiunea dintre fumul de ţigară și radon 
trebuie tratată din perspectiva altor factori 
stresogeni non-chimici ai stilului de viață, care ar 
permite consolidarea rezultatelor privind siner- 
gismul dintre aceștia. Studiile demonstrează ca nu 
exista diferență de sex în ceea ce privește riscul de 
cancer pulmonar cauzat de radon pentru anumite 
categorii de fumători (15, 28, 29). 

DISCUȚII 


Politica în domeniul protecţiei sănătăţii tinde să 
abordeze radonul ca o problemă medico-sociala 
importantă, definind impactul asupra sistemelor 
de sănătate din întreaga lume. Monitorizarea 
periodică a concentrației radonului este indispen- 
sabilă în contextul dinamicii negative a 
indicatorilor privind patologia oncologică, dar și 
ca urmare a proceselor naturale desfășurate la 
nivelul scoarței terestre. Cunoașterea dozelor de 
expunere, a perioadei de expunere, a zonelor cu 
un nivel crescut de concentraţii permite 
direcționarea intervențiilor de sănătate în scopul 
remedierii problemelor și prevenirea apariţiei 
consecințelor legate de radon. O strategie 
combinată, ce ar implementa condiţii stricte de 
exploatare a materialelor radioactive și a 
radiațiilor, ar include ghiduri clinice, bazate pe 
dovezi referitor la deciziile de profilaxie, 
diagnostic și modalități terapeutice în legătură cu 
expunerea populației la radon, precum și normele 
în construcții cu referire la prevenirea 
pătrunderii gazului în încăperile locative, 
capabile a soluţiona o serie de probleme asociate 
radonului.  Reglementările multisectoriale și 
implicaţiile tuturor organelor publice şi private 
sunt indispensabile nu doar la nivel de prevenire, 
dar și de implementare a politicilor privind 
prevenirea cancerului pulmonar, a efectelor 
negative asociate tutunului și expunerii la 
concentraţii sporite a radonului. Amploarea 
problemei nu este suficient mediatizată și 
evaluată, în contextul lipsei unei strategii 
naţionale privind diminuarea efectelor negative, 
protecția populaţiei și stabilirea unei direcții 
esențiale sub aspect al acțiunii pe termen lung. 
Recunoașterea consecințele de ordin social, 
economic şi medical pe care le reprezintă radonul 
şi elaborarea măsurilor de diminuare a acestora 
va contribui la diminuarea cheltuielilor legate de 
expunerea la radiaţii ionizante și la reducerea 
impactului economic produs de acestea. 
Interacțiunea radiaţiilor ionizante cu materia vie 
se desfășoară în timp. Din această cauză, este 
indispensabilă realizarea unor intervenţii în 


CONCLUZII 


scopul reactualizării normelor naționale pentru 
protecţia generaţiilor viitoare. O importantă 
componentă în evaluarea riscului legat de 
expunerea la radon o constituie evidenţierea 
legăturii dintre distribuţia indicatorilor de 
sănătate pe regiunile cu concentraţii sporite ale 
gazului atât în aerul locuințelor, cât și în alte 
componente ale mediului, precum ar fi apa sau 
solul și, implicit, influența acestuia asupra stării 
generale de sănătate a populaţiei (29). 


Conform recomandărilor Organizaţiei Mondiale a 
Sănătăţii (OMS), Comisiei Internaţionale pentru 
Protecție  Radiologică  (CIPR) și Agenţiei 
Internaţionale pentru Energie Atomică (AIEA), 
crearea unui program de cercetare și a unei 
metodologii de stabilire a nivelurilor de referință 
pentru radon și reactualizarea acestora, în funcţie 
de evoluția indicatorilor de sănătate, trebuie să 
constituie o premisă a sistemelor de sănătate 
publică din întreaga lume (27). Monitorizarea 
concentraţiilor de radon în încăperile locative, 
birouri, centre comerciale va permite atât 
actualizarea  cartografierii radionuclidului pe 
teritoriul țării, cât și a distribuției morbidităţii 
prin maladii oncologice respiratorii, fapt 
important în dezvoltarea strategiilor de sănătate 
publică și în implementarea celor mai eficiente 
măsuri de diminuare a efectelor negative. Hărțile 
de radon disponibile și utilizate în întreaga lume 
permit efectuarea analizei ample și aprecierea 
riscului comunitar vizavi de concentrațiile sporite 
ale gazului, furnizând date valoroase organelor 
responsabile, deși uneori se reflectă doar 
distribuția concentraţiilor de radon și nu este 
prevăzut riscul imputabil, deoarece când se 
menționează radonul și efectele sale neapărat se 
subliniază și alţi factori determinanțţi, cum ar fi 
consumul de tutun. Radonul constituie o 
amenințare tacită a locuințelor, de aceea nu 
trebuie să o trecem cu vederea și să-i tolerăm 
prezenţa, ci împreună, comunitatea științifică, 
societatea civilă și fiecare persoană în parte să 
contribuim la promovarea unui mediu de trai 
sănătos. 


1. Radonul, ca și toate tipurile de radiații, nu poate fi perceput de oameni, însă, efectele sale asupra 
organismului uman intră în aria de preocupări actuale ale sănătăţii publice și necesită acțiuni 
direcționate spre remedierea acestei probleme. 


2. Pentru a aborda problema radonului rezidenţial este indispensabilă acumularea continuă a 
datelor privind concentrațiile acestuia, dozele de expunere a populaţiei și asocierea altor factori 
de risc care ar determina un sinergism în declanșarea proceselor patologice respiratorii. 

3. Incidenţa crescută a cancerului pulmonar se află în strânsă legătură cu consumul, cantitatea de 
tutun și vârsta de debuta fumatului, acestea fiind condiţii ce influențează direct asupra evoluției 


proceselor tumorale bronhopulmonare. 


4. Sensibilizarea societăţii și crearea unei strategii de comunicare a riscului sunt dezideratele care 
stau la baza prevenirii efectelor negative ale radonului, prin efortul comun, manifestat atât la 
nivel comunitar, cât și la cel individual în Republica Moldova. 

